INTERREG-PROSJEKT «FOOD EDUCATION FOR THE FUTURE” 


Prosjektbeskrivelse
Prosjektet er et samarbeid mellom No, Se og Fi der utfordringer rundt klimaendringer, bærekraftig utvikling og matproduksjon er tema. Det norske bidraget er summen av et samarbeid mellom Bodø og Nord, og prosjektet er grenseoverskridende og skal utvikle og anvende ny kunnskap innen lokal, bærekraftig matproduksjon og utdanning innen dette feltet.

Bærekraftig utvikling er et helt sentralt begrep som har blitt førende i regional, nasjonal og global samfunnsutvikling. Økt selvforsyning (kortreist mat) og økt fokus på lokal matproduksjon er en del av dette. Å styrke kunnskap og bevissthet om høsting fra naturen er naturlig når det gjelder lokal matproduksjon, og å utforske og synliggjøre tradisjonskunnskap rundt dette har et potensial som det er verd å rette fokus mot. Lokal matproduksjon er en bærekraftig strategi både for nåværende og framtidige husholdninger, og har også et potensiale i ny gründervirksomhet.

Arbeidet har som mål å skape økt bevissthet og kommunikasjon om klimaendringer og tilpasninger innen mat og matproduksjon. Kommunene vil kunne dra nytte av dette, spesielt på lang sikt, etter som flere i den oppvoksende generasjon tar med seg økte kunnskaper og ferdigheter knyttet til disse temaene. Skolehagene vil bli en naturlig læringsarena for skolene både når det gjelder de tverrfaglige temaene «bærekraftig utvikling» og «folkehelse og livsmestring» som ble tydeliggjort i ny læreplan for grunnskolen som ble innført i 2020 (LK20). 

Bodø kommune er en foregangskommune når det gjelder å initiere arbeid med å utvikle skolehager og har allerede etablert eller er i prosess med å etablere noen slike. Korsholm og Kalix kommune vil begynne dette arbeidet når prosjektet starter. Nord universitet vil sammen med partnere utvikle og tilby to kurs à 7,5 sp til lærere i kommunene som et ledd i å bidra inn i og styrke dette arbeidet. Læringsmateriell skal også utvikles (antologier og digitale ressurser). Lærere fra andre kommuner kan også bli invitert inn i disse kursene. Det er også planlagt workshops for erfaringsdeling mellom deltagere og arrangører i de tre nordiske landene. Disse kan være digitale eller fysiske. De svenske og finske miljøene vil i denne sammenheng bidra inn med andre ressurser innen lokal matproduksjon, klimatilpasning og bærekraftig utvikling (se Aurorasøknad).

Det er svært viktig at skoleledelsen er involvert og at ressurser blir allokert til arbeidet med skolehager inkludert arbeidstid for lærerne. Kommunene vil også støtte skolene etter prosjektets slutt for å videreføre arbeidet som er igangsatt. Kommunene vil også støtte hverandre gjennom erfaringsdeling i et flernasjonalt nettverk som prosjektet skal bygge opp.

Prosjektet inneholder også forskning som går ut på å studere nordisk og samisk tradisjonsbruk av planter og dyr. Elementer av den kunnskapen skal inn i det ene kurset som er tenkt utviklet (tradisjonskunnskap/høsting). En styrke er at vi i dette arbeidet kan dra veksler på tvers av de nordiske land både faglig og organisatorisk med lokale styrker og verdier som utgangspunkt. Kursene er tenkt tilbudt og implementert i alle de tre nordiske land, og alle land skal totalt sett bidra inn i kursene. Det er med andre ord tenkt at deltagere fra alle nordisk land skal kunne delta på disse kursene (to kurs for hvert land), og at vi skal kunne utvikle erfaringsutvekslingsarenaer på tvers av land (digitalt og fysisk). Kursene er ikke kun tenkt tilbudt lærere, men også andre interesserte innen området «kommunale mattjenester». Også deltagere med entreprenørielle ambisjoner er tenkt invitert inn..

Det er felles utfordringer i de nordlige delene av de nordiske landene (arktiske strøk) når det gjelder matproduksjon, selvforsyningsgrad, klimaendringer og samfunnsmessige løsninger for å imøtekomme disse utfordringene. Det er særlig de tverrnasjonale likhetene i arktisk klima og utfordringene innen matproduksjon/høsting som prosjektet adresserer. Alle deltagende land vil lære av hverandre og nye metoder, kunnskap og erfaringer på tvers av landegrenser vil bli systematisert og delt, og det gir en gjensidig gevinst mellom våre nordiske land. Tre kommuner (Bodø-No, Kalix-Se, Korsholm-Fin) og tre institusjoner (Nord universitet-No, Luleå Tekniska Universitet-Se og LUKE-Fin) - vil til sammen utgjøre et kompletterende og lærende nettverk for å kunne utvikle gode løsninger for de nevnte utfordringer. Nettverket vil være sterkt på og omfavne forskning, utdanning, bærekraftig utvikling og klimatilpasninger med grønn omstilling som rettesnor.

Skolehager skal utvikles som læringsarenaer innen matproduksjon og bærekraftig utvikling som støtte til læreres praksishverdag. Skolehage defineres her i vid forstand som læringsarenaer i eller i nærheten av skoler og som kan ligge på skolens område eller på privateid grunn. En skolehage trenger ikke være en tradisjonell hage, men mer en læringsarena for bærekraftig matproduksjon og høsting. En skolehage må være lettstelt og ivareta en estetisk dimensjon. Den kan også være en felleshage hvor skolen er en av hovedbrukerne av hagen i samarbeid med frivillige organisasjoner eller andre organisasjoner. Skolehager vil danne pedagogiske steder på eller i nærheten av skolene, og deres utvikling vil i prosjektperioden bli delt gjennom en blogg og sosiale medier.
 
Utbygging og utvikling av skolehager vil skje gjennom samarbeid og kursing. Kunnskap og ferdigheter målgruppen trenger for å kunne lage og drifte skolehager blir utviklet og delt. Bodø, Kalix og Korsholm har ansvar for å støtte utviklingen av skolehager i sin kommune med hjelp og instrukser fra Nord universitet og samarbeidspartnere. Dette vil omfatte praktisk utforming, bygging og utprøving av skolehager i samarbeid med kommuner, samarbeidspartnere og forskere. Erfaringer skal samles inn for videreutvikling av skolehager i prosjektet og publiseres som leksjoner for fremtidige skolehager.

Nord universitet sin innsats vil gå ut på å utvikle et kurs og læremidler for etablering og drifting av skolehager. I tillegg skal det utvikles et kurs med tilhørende læremidler innen tradisjonskunnskap om mat og høsting i naturen. Utprøving og gjennomføring av kurspakkene skal bl.a. skje i samarbeid med Bodø kommune som er en foregangskommune på området. I prosjektet skal det også gjennomføres forskning på skolehage, tradisjonskunnskap og lokal matproduksjon. Nord universitet har koordineringsrolle på WP 2 “Educational material and course”, “Task” 2.2 “Course for teachers and educators” og Task 2.4 “Evaluation of WP and feasibility for school development”.
 
Bodø kommune vil bidra med å utvikle og videreutvikle skolehager og vil tilby egne lærere muligheten til videreutdanning gjennom deltakelse og utprøving av kursene som utvikles av Nord universitet. Bodø kommune har flere skolehager i ulike faser og vil bidra med kompetanse og overføring av kunnskap. I dette arbeidet skal skolehagen utprøves som læringsarena knyttet opp mot bærekraftig utvikling og klimatilpasning som tematikk. Kommunen skal gjennom prosjektet etablere en “Learning Hub” i tilknytning til Vågønes landbrukseiendom. En del av dette vil være å koble ulike aktører med tilknytning til Vågønes tettere sammen i et læringsnettverk. Bodø kommune skal ha en koordineringrolle i WP1 – “Task" 1.2 skolehager.

Midlene det søkes om er tenkte fordelt over tre år (september 2023 - august 2026).


Bakgrunn
Lokal matproduksjon, selvberging og tilpasning til klimaendringer vil, både direkte og indirekte, kunne gi arktiske kommuner økt robusthet (resiliens). Dette er også et viktig element for å drive kommuneutvikling i en mer bærekraftig retning. Klimatilpasninger kan ikke bare løses på nasjonalt nivå, og på kommunalt plan kan man finne gode løsninger som er tilpasset potensialet for kommunen og behovet lokalt. Gjennom å arbeide på tvers av landegrensene så kan vi lære av hverandre og utvikle gode løsninger innen matkunnskap og lokal matpoduksjon inkludert høsting i naturen. 

Nord universitet har gjennom flere år drevet med forskning og kurs innen uteskole (15+15 sp) og i tillegg implementert og driftet skolehage som en del av lærerutdanninga på campus. I tillegg har det samme fagmiljøet på Nord drevet med undervisning, forskning og utviklingsarbeid (DEKOM) innen bærekraftig utvikling. Faggruppa har også bidratt med forskning innen urbant/bynært landbruk og sør-samisk tradisjonskunnskap knyttet til bruk av planter.

Bodø kommune har ca 53000 innbyggere med 22 grunnskoler og ca. 600 lærere. Bodø er en stor landbrukskommune i Norge med en variasjon i landbruksaktiviteter som for eksempel kommunestøttet landbruk, parsellhager, markedshager - ofte organisert av engasjerte innbyggere. Gjennom prosjektet har kommunen som mål å engasjere lokal og regional ekspertise for å utvikle gode framtidige løsninger for urban matproduksjon. Fokuset i prosjektet er kunnskapsbygging, selvforsyning, folkehelse, klimatilpasning, biodiversitet og grønne markedsplasser som en inngang til å gjøre det mulig og interessant for innbyggerne å dyrke sin egen mat. Flere skoler i kommunen er allerede i gang med å etablere og utvikle skolehager.

Effektmål
Elementer av utviklede læringsressurser og aktiviteter vil bli inkludert i lærerutdanninga ved Nord universitet og føre til økt kompetanse hos utdannede lærere. Nye arbeidsmetoder vil fremme barns forståelse av hvor maten kommer fra, og man kan oppnå at unge mennesker blir interessert i og motivert for en karriere innen bærekraftig matproduksjon. Kursmaterialet og felles web-side blir kjent for deltagende kommuner som en ressursbase for videre kompetanseutvikling og mulig kursdeltagelse i regi av Nord universitet. Det ligger en ambisjon om konkrete ringvirkninger utover deltagende kommuner gjennom Nord universitet sin lærerutdanning og involvering i utviklingsarbeid i de regionale skolene. Skoler i flere kommuner i regionen kan involvere seg i kompetanseutvikling og utvikle skolehagepedagogikk som en tilnærming til læring om bærekraftig utvikling og grønn omstilling.

Resultatmål
Det skal utvikles en matopplæringsmodell som består av fellesutviklede løsninger, herunder undervisningsmateriell, kurs, et nettverk av fysiske læringsarenaer, anbefalinger til kommuner, en publikasjon om prosjektets tematikk, og en felles nettside for matundervisning.

Det overordnede målet med den norske delen av prosjektet er å øke kunnskap og ferdigheter om klimaendringer, tilpasninger, bærekraftig utvikling og lokal matproduksjon. Dette skal oppnås ved å øke kunnskapen og kompetansen blant kommuner, skolepersonell, og gründere, gjennom nye matopplæringsmiljøer, metoder og anbefalinger. Lærernes og kommuneansattes kunnskap om bærekraftig mat skal styrkes. Økt selvforsyningsgrad av mat kan være en tilpasning for å bidra til økt resiliens i arktiske områder. Skolehagene blir læringsarenaer for læring om bærekraftig matproduksjon og klimatilpasning. Nord universitet og Bodø kommune skal bidra inn i Aurora-prosjektet gjennom å utvikle en felles utdanningsmodell for matproduksjon der fire områder blir behandlet; vann, skog, landbruk og skolehage. Nord og Bodøs bidrag ligger primært innen skolehage og tradisjonskunnskap. 



Måleindikatorer
· Felles web-side om “matproduksjon for framtida”.
· Læremidler innen fire ulike tema; gårder, skog, vann og skolehager der norsk side har ansvar for skolehagedelen.
· To kurs á 7,5 sp for målgruppene (skolehage og tradisjonskunnskap). 
· Seks workshops skal gjennomføres der norsk side har ansvar for to.
· Ett seminar pr. år i hvert land (totalt ni). Det norske miljøet har ansvar for tre.
· En ekskursjon pr. år i kombinasjon med en workshop – tre ekskursjoner totalt. Det norske miljøet har ansvar for en.
· 10-20 etablerte skolehager
· Et etablert og fungerende nordisk nettverk for “food education”.

De nettbaserte kursene med samlinger bygges på en digital plattform. To kurs i norske regi (skolehage og tradisjonskunnskap) i tillegg til kurs innen gårder, vann og skog (LUKE og Luleå TU). Kursene vil ha lokale tilpasninger. Læringsstedene (“learning hubs”) er piloter for kurset, der Bodø kommune vil bidra til å videreutvikle en og Nord universitet vil utvikle en. Minst ett seminar / workshop blir avholdt i tilknytning til “learning-hub”en.



Aktiviteter 
Følgende skal utvikles gjennom prosjektet:

1. Læremidler som en antologi og en digital læringsplattform (web-side). Den digitale læringsplattformen skal sørge for at lærere i jobb og/eller lærere på skoler i distriktene skal ha mulighet til å delta. Bodø kommune blir en pilotkommune, men vi har også ønske og ambisjon om å trekke inn andre kommuner. Kursmaterialet og læringsplattformen skal publiseres på tre språk (Norsk, Svensk og Finsk).
2. To digitale, samlingsbaserte kurs á 7,5 studiepoeng for lærere (digitale læringsløsninger med samlinger). Ett kurs om skolehage og ett kurs om tradisjonskunnskap/høsting i naturen. Disse kursene skal tilbys og gjennomføres for lærere som er i jobb (videreutdanningskurs). Tradisjonskunnskap om mat og høsting i naturen er kunnskap som svinner hen og må ivaretas og utvikles. I tillegg vil også tradisjonskunnskapen fange opp andre anvendelser og kulturtradisjoner. 
3. Skolehager (10-20) skal utvikles av kursdeltagerne på den enkelte skole, og å etablere en skolehage lokalt blir et arbeidskrav for deltagerne på kurset. Dette skal primært skje i samarbeid med bl.a. Bodø kommune, men også andre kommuner i nedslagsfeltet for Nord universitet kan bli involvert. En skolehage tilknyttet lærerutdanninga skal utvikles på Nord universitet (en “learning hub”).
4. Vi skal bidra inn i en felles web-side for læring om bærekraftig-, grønn- og framtidsretta matproduksjon og tradisjonell innhøsting av matressurser fra naturen. Ressurspersoner fra alle tre nordiske land vil bidra i kurs for alle tre land som et ledd i kunnskapsdeling og kunnskapsbygging. 
5. Flere involverte i prosjektet skal i tillegg drive forskning på tradisjonskunnskap om matproduksjon og annen tradisjonskunnskap for anvendelse av planter (etnobotaniske studier). Resultater fra denne forskningen skal bakes inn i den kursdelen som omhandler tradisjonskunnskap, og funnene skal publiseres i vitenskapelige, fagfellevurderte tidsskrifter.
6. Det skal også drives følgeforskning på prosessene rundt etablering, utvikling og drifting av skolehager. Forskningsfokus vil være rettet mot læring og utvikling under temaet “bærekraftig utvikling med skolehagen som læringsarena”.


Målgrupper
Skolepersonell, kommunalt personell og regionale beslutningstagere i deltagerkommunene fra Norge, Sverige og Finland.

Regional relevans
Bærekraftig utvikling har blitt et sentralt begrep i vår samfunnsutvikling. Økt selvforsyning (kortreist mat) og økt fokus på lokal matproduksjon er en del av dette. Klimaendringer og tilpasninger innen mat og matproduksjon er en god innfallsvinkel til å jobbe med dette temaet.

Videre har Norge har en nasjonal strategi for urbant landbruk. Der står det blant annet: 
For å fremme økt kunnskap om bærekraftig matproduksjon vil regjeringen:
· Utarbeide veiledningsmateriell for småskala urbant landbruk og skolehage.
· Bidra til økt kunnskap om urbant landbruk gjennom utvikling av studie- og kurstilbud, samt uformelle kurs i regi av frivillige organisasjoner.
· Bidra til forskning, kompetanseoppbygging og innovasjon for urbant landbruk gjennom eksisterende virkemidler og programmer.
Bodø kommune vil gjennom dette prosjektet styrke og utvide sitt engasjement innen skolehager og urbant landbruk. Dette er aktiviteter som vil bli videreført også etter at prosjektet er avsluttet.
Nord universitet vil videreføre sitt utdanningstilbud innen skolehager og bærekraftig matproduksjon som en integrert del av lærerutdanninga, men også som et potensielt videreutdanningstilbud.
Det er en ambisjon om at utdanning og forskning om bærekraftig lokal matproduksjon blir videreført i Nord universitet sitt regionale nedslagsfelt. 



Prosjektorganisering
Ledende partner er LUKE i Finland, og de er ansvarlige for den administrative delen av prosjektet. En partnerskapsavtale mellom prosjektpartnerne vil bli inngått ved arbeidets start. Teams vil bli benyttet som arbeidsplattform med deling av og tilgang til felles dokumenter partnerne imellom. LUKE er ansvarlig for:
· å styre partnerskapet gjennom prosjektet. 
· å sørge for at beskrevne mål nås.
· at tidsplanen blir overholdt.
· å organisere møter.
· å holde kontakt med og rapportere om økonomi, regnskap, endringer og utfordringer til finansierende organisasjoner.
· 
LUKE oppretter og finansierer en styringsgruppe i starten av prosjektet og arrangerer styringsgruppemøter to ganger pr. år. Korsholms kommune, Kvarkens Naturskola, Luleå tekniska universitet, Länsstyrelsen Norrbotten, Kalix kommune, Nord universitet og Bodø kommune som partnere er ansvarlig for sine deler av prosjektet som innebærer planlegging, organisering og gjennomføring av prosjektaktiviteter. Dette gjelder:
1. Nord universitet har koordineringsrolle på WP 2 Utdanningsmateriell og kurs, Oppgave 2.2 Kurs for lærere og utdannere og Oppgave 2.4 Evaluering av WP og potensiale innen skoleutvikling.
2. Bodø kommune skal ha en koordineringrolle på WP1 – Oppgave 1.2 Skolehager.

Prosjektaktivitetene skal rapporteres til LUKE som ledende partner om aktivitet, økonomi og måloppnåelse. Alle partnere har nødvendig administrativ kapasitet for å gjennomføre sin del av prosjektet.


Samarbeidspartnere

På norsk side er de samarbeidende partnere Nord universitet og Bodø kommune. De finske partnerne er LUKE (Natural Resources Institute Finland), Korsholms kommune og Kvarkens naturskola. De svenske partnerne er Luleå Tekniske Universitet, Länsstyrelsen i Norrbottens Län og Kalix kommune.



Resultatmål
· Felles web-side om “matproduksjon for framtida”.
· Læremidler innen fire ulike tema; gårder, skog, vann og skolehager der norsk side har ansvar for skolehagedelen. 
· Seks workshops skal gjennomføres der norsk side har ansvar for to.
· Ett seminar pr. år i hvert land (totalt ni). Det norske miljøet har ansvar for tre.
· En ekskursjon pr. år i kombinasjon med en workshop – tre ekskursjoner totalt. Det norske miljøet har ansvar for en.
· 10-20 etablerte skolehager

De nettbaserte kursene med samlinger bygges på en digital plattform. To kurs i norske regi (skolehage og tradisjonskunnskap) i tillegg til kurs innen gårder, vann og skog (LUKE og Luleå TU). Kursene vil ha lokale tilpasninger. Læringsstedene (“learning hubs”) er piloter for kurset, der Bodø kommune vil bidra til å videreutvikle en og Nord universitet vil utvikle en. Minst ett seminar / workshop blir avholdt i tilknytning til “learning-hub”en. 

